Komisijos Sprendimas
1994 m. gruodžio 20 d.
nustatantis gyvūnų sveikatos reikalavimus ir veterinarijos sertifikatus importuojant šviežią paukštieną iš tam tikrų trečiųjų šalių
(tekstas svarbus EEE)
(94/984/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 26 d. Tarybos direktyvą 91/494/EEB dėl gyvūnų sveikatos reikalavimų, reglamentuojančių Bendrijos vidaus prekybą šviežia paukštiena ir jos importą iš trečiųjų šalių [1], su paskutiniais pakeitimais, padarytais Direktyva 93/121/EB [2], ypač į jos 11 ir 12 straipsnius,
kadangi Komisijos sprendimu 94/85/EB [3] su paskutiniais pakeitimais, padarytais Sprendimu 94/453/EB [4], parengtas trečiųjų šalių, iš kurių leidžiama importuoti šviežią paukštieną, sąrašas;
kadangi dėl paukščių gripo ir Niukaslio ligos Komisijos sprendimu 94/438/EB [5] nustatyti bendri reikalavimai, pagal kuriuos turi būti klasifikuojamos šviežią paukštieną importuojančios trečiosios šalys;
kadangi reikėtų šį sprendimą taikyti tik toms naminių paukščių rūšims, kurios yra nurodytos Tarybos direktyvoje 71/118/EEB [6] su paskutiniais pakeitimais ir pataisymais, padarytais Direktyva 92/116/EEB [7], o gyvūnų sveikatos reikalavimus ir veterinarinį sertifikavimą kitoms naminių paukščių rūšims reikėtų nustatyti atskira direktyva;
kadangi dėl to turi būti nustatyti gyvūnų sveikatos reikalavimai ir veterinariniai sertifikatai; kadangi tarp dviejų ar daugiau trečiųjų šalių panaši padėtis sveikatos srityje gali skirtis, atsižvelgiant į šią padėtį vertėtų nustatyti skirtingus sveikatos sertifikatus;
kadangi, atsižvelgus į informaciją, gautą iš atitinkamų trečiųjų šalių, ir į patikrinimų, kuriuos Komisijos tarnybos atliko kai kuriose iš šių šalių, rezultatus, galima nustatyti dvi sertifikavimo grupes;
kadangi atidžiai tiriama kitų trečiųjų šalių, kurioms dar neįmanoma nustatyti sertifikato, padėtis siekiant išsiaiškinti, ar jos atitinka Bendrijos kriterijus; kadangi šis sprendimas ne vėliau kaip 1995 m. spalio 31 d. turi būti peržiūrėtas, kad būtų leistas arba uždraustas importas iš minėtų šalių;
kadangi šis sprendimas taikomas nepažeidžiant tų priemonių, kurios yra patvirtintos ne žmonių maistui importuojamai paukštienai;
kadangi nustatoma nauja sertifikavimo schema, turėtų būti skirta laiko jai įgyvendinti;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti šviežią paukštieną iš I priede išvardytų trečiųjų šalių arba tam tikrų jų teritorijos dalių, jeigu paukštiena atitinka reikiamame II priedo gyvūnų sveikatos sertifikate nustatytus reikalavimus ir jeigu ją importuojant pateikiamas toks tinkamai užpildytas ir pasirašytas sertifikatas. Sertifikatą sudaro bendroji dalis, kuri atitinka II priedo 1 dalies reikalavimus, ir viena iš II priedo 2 dalyje nurodytų sveikatos pažymėjimų formų, kuri pasirenkama atsižvelgus į I priede nurodytą pavyzdį.
2 straipsnis
Šis sprendimas taikomas nuo 1995 m. gegužės 1 d.
3 straipsnis
Šis sprendimas turi būti peržiūrėtas ne vėliau kaip 1995 m. spalio 31 d.
4 straipsnis
Šis sprendimas skirtas valstybėms narėms.
Priimta Briuselyje, 1994 m. gruodžio 20 d.